Broj: 711-I-1579-P-150-20/23-02-19

Zagreb, 12. srpnja 2023.

**JOSIP BILAVER**

**državni tajnik u Ministarstvu mora, prometa i infrastrukture**

**Predmet: JOSIP BILAVER, državni tajnik u Ministarstvu mora, prometa i infrastrukture**

* obavijest, dostavlja se

Sukladno odredbi članka 32. stavka 1. podstavka 1. i članka 41. stavka 1. Zakona o sprječavanju sukoba interesa („Narodne novine“, broj 143/21. u daljnjem tekstu: ZSSI), obavještavamo Vas da je Povjerenstvo za odlučivanje o sukobu interesa (u daljnjem tekstu: Povjerenstvo) dana 12. srpnja 2023. odlučilo da u odnosu na Vas **ne postoje pretpostavke za pokretanje postupka** vezano za moguću povredu odredbi ZSSI-a.

Naime, Povjerenstvo je dana 26. lipnja 2020.g. zaprimilo neanonimnu prijavu u kojoj se u bitnom navodi da navodi da ste u izvješću o imovinskom stanju propustili navesti prodaju svojeg građevinskog zemljišta u Zadru tvrtki Miva Jadera d.o.o. u vlasništvu vaše supruge kao i i da niste prijavili stečene prihode od prodaje i stjecanje poslovnih udjela bračnog druga nastalih osnivanjem navedenog trgovačkog društva.

Člankom 41. stavkom 1. ZSSI-a propisano je da Povjerenstvo može pokrenuti postupak po službenoj dužnosti te povodom vjerodostojne i osnovane prijave o mogućoj povredi toga Zakona.

Sukladno članku 42. stavku 1. ZSSI-a, kada Povjerenstvo utvrdi da su ispunjene pretpostavke za pokretanje postupka iz članka 41. stavka 1. toga Zakona, dužno je o tome obavijestiti obveznika, kao i o činjeničnim utvrđenjima.

Povjerenstvo je temeljem navoda u prijavi provelo ciljanu redovitu provjeru imovinskih kartica koje su bile aktualne u vrijeme prijave odnosno podnesene i odobrene tijekom 2020.g. i to u odnosu na podatke o nekretninama i podatke o poslovnim udjelima.

U odnosu na navod. neprijavljivanja ispravnog suvlasničkog udjela prava vlasništva nad nekretninom i stjecanja novčanih sredstava od prodaje Povjerenstvo je uvidom u Vašu imovinsku karticu od 1. travnja 2020. g., podnesenu povodom promjene, utvrdilo kako ste u dijelu imovinske kartice koji se odnosi na nekretnine naznačili sljedeći podatak : građevinsko zemljište u Zadru, na adresi ……………….. površine 750,00 m2, koje je upisano u k.o. Zadar, zk. ul. ……….., suvlasništvo obveznika u 50%, približne tržišne vrijednosti od 950.00,00 kuna, stečeno kupnjom iz primitaka ostvarenih od nesamostalnog rada, od imovine i imovinskih prava i zaduženja kod banke (kreditom), dok je uvidom u kasnije imovinske kartice, od dana 6. svibnja 2020. godine povodom promjene i 30. rujna 2020. godine povodom ponovnog imenovanja/ izbora na istu dužnost, utvrdilo je kako ste u dijelu imovinske kartice koji se odnosi na nekretnine naveli da niste vlasnik niti jedne nekretnine.

Nadalje, Povjerenstvo je neposrednim uvidom u Zajednički informacijski sustav zemljišnih knjiga utvrdilo kako je kod Općinskog suda u Zadru, Zemljišnoknjižnog odjela Zadar, k.o. Zadar, u zk. ul. ……, pod kat. česticom …… upisana stambena zgrada i dvorište na adresi ……………………, Zadar, ukupne površine 750,00 m2, u kojem ulošku su sada upisana 4 posebna dijela nekretnine odnosno stana, za koje je kao vlasnik upisano trgovačko društvo Miva Jadera d.o.o. za poslovanje nekretninama, graditeljstvo i trgovinu, OIB: 86667964155, Zadar, Zrinsko- Frankopanska ulica 1.

Uvidom u povijesni prikaz navedenog Izvatka iz zemljišne knjige, kao i Informacijskog sustava Porezne uprave. Povjerenstvo je utvrdilo kako ste bili vlasnik navedene nekretnine u 1/2 dijela, koja je u vrijeme dok ste bili vlasnik bila upisana kao kat. čestica …………………….., sve do dana 17. travnja 2020. godine kada ste svoj suvlasnički udio prodali trgovačkom društvu Miva Jadera d.o.o. u vlasništvu vaše supruge.

U odnosu na navode iz prijave o neprijavljivanju prihoda od prodaje suvlasničkog udjela predmetne nekretnine, Povjerenstvo je izvršilo uvid u podatke o prometu nekretnina u Informacijskom sustavu Porezne uprave te je ustanovilo kako ste dana 17. travnja 2020. godine prodali građevinsko zemljište od 375,00 m2 trgovačkom društvu Miva Jadera d.o.o. za kupoprodajnu cijenu od 456.482,52 kuna.

Sukladno Pravilima i uputama za popunjavanje i podnošenje obrasca imovinske kartice Povjerenstva za odlučivanje o sukobu interesa, novčana sredstva stečena prodajom imovine obveznika prijavljuju se kao štednja, pod uvjetom da nisu potrošena na kupnju novih predmeta imovine ili na redovne potrebe.

Uvidom u imovinske Vaše imovinske kartice od 1 travnja 2020. i 6. svibnja 2020. godine, utvrđeno je povećanje prijavljenog iznosa štednje koji iznos korespondira s iznosom kupoprodajne cijene nekretnine. Naime, uočeno povećanje iznosa štednje od iznosa 130.000,00 kuna koliko je bilo prijavljeno u imovinskoj kartici 1. travnja 2020. godine, na iznos od 560.000,00 kuna koliko je prijavljeno u imovinskoj kartici od svibnja, što iznosi 430.000.00 kuna.

Stoga, proizlazi da je razlika od manje od 30.000,00 kuna između stečene kupoprodajne cijene i prijavljenog povećanja štednje manja od 10%, a pritom je i životno da je ova razlika mogla biti utrošena na tekuće životne potrebe ili pokretnine koje ne bi bili dužai prijaviti.

Stoga, Povjerenstvo ističe da iz prikupljenih podataka, uzme li se u obzir da je broj zk.uloška omaškom pogrešno naveden u imovinskoj kartici (umjesto zk.ul. ……. k.o. Zadar naveden je zk.ul …… k.o. Zadar), dok su ostali podaci navedeni ispravno (adresa i površina nekretnine), može se zaključiti kako ste točno i pravovremeno prijavili svoje imovinsko stanje u relevantnim imovinskim karticama odnosno da ste prije isteka godine u kojoj ste prodali navedenu nekretninu prijavili tu promjenu, odnosno izbrisali zapis o toj nekretnini te povećali iznos štednje u okvirima iznosa stečenog po osnovi kupoprodajne cijene.

Nadalje, a u odnosu na neprijavljivanje poslovnog udjela u trgovačkom društvu Vašeg bračnog druga Povjerenstvo je uvidom u Vaše imovinske kartice od dana 1. travnja 2020. g., podnesene povodom promjene, kao i od dana 6. svibnja 2020. godine, podnesene povodom promjene, utvrdilo kako u dijelu imovinske kartice koji se odnosi na vlasništvo nad poslovnim udjelima niste prijavili niti jedan poslovni udio. Nadalje, uvidom u imovinsku karticu od U 30. rujna 2020., podnesenu povodom ponovnog imenovanja/ izbora na istu dužnost, naveli ste postojanje poslovnog udjela u 100% vlasništvu bračnog druga, naziva poslovnog subjekta Miva Jadera d.o.o., OIB 86667964155.

Usporedbom OIB-a ………………, navedenoga u Vašoj imovinskoj kartici, i OIB-a navedenog u podatcima Matice vjenčanih Povjerenstvo je utvrdilo da je riječ o istoj osobi.

Iz podataka sudskog registra vidljivo je da je …………………. osnivač trgovačkog društva Miva Jadera d.o.o., a iz Izjave o osnivanju istoimenog društva razvidno je da je trgovačko društvo osnovano 6. ožujka 2020. godine.

Sukladno članku 8. stavku 2. Zakona o sprječavanju sukoba interesa („Narodne novine“ broj 143/21., 26/11., 12/12.,126/12., 48/13., 57/15. i 98/19., dalje u tekstu: ZSSI/11), koji je bio na snazi u trenutku ispunjavanja imovinske kartice, bitne promjene u imovini obveznici su bili dužni prijaviti najkasnije s istekom godine u kojoj je promjena nastala.

Stoga se i u ovom segmentu zaključuje da ste ispravno i pravovremeno prijavili svoje imovinsko stanje u relevantnim imovinskim karticama odnosno da ste prije isteka godine u kojoj je Vaša supruga stekla predmetne poslovne udjele iste prijavili u navedenim imovinskim karticama.

Slijedom navedenog, Povjerenstvo je utvrdilo kako iz Vašeg postupanja prilikom prijave podataka o imovini u imovinske kartice ne proizlazi povreda odredbi ZSSI-a.

PREDSJEDNICA POVJERENSTVA

 Aleksandra Jozić-Ileković, dipl. iur.

Dostaviti:

1. Obveznik Josip Bilaver, osobnom dostavom
2. Podnositelju na znanje
3. Objava na internetskoj stranici Povjerenstva nakon dostave obvezniku
4. Pismohrana